Cum se apără ministrul Agriculturii în afacerea "stuful din Deltă": "Președintele nostru, Nicolae Ceaușescu, spunea că e aurul verde"
Data actualizării: Data publicării:
Ministrul Agriculturii, Florin Barbu, și-a justificat acțiunile în legătură cu afacerea "Stuful din Deltă" printr-un citat din Nicolae Ceaușescu. "Nu vreau sa exagerez, președintele nostru, domnul Nicolae Ceaușescu, nu spunea degeaba că stuful e aurul verde al României.", a declarat ministrul.
Într-un interviu pentru Euronews România, ministrul a fost întrebat de ce a fost nevoie să fie declarată pășune zona de stuf din Deltă, o zonă mlăștinoasă, care nu ar avea nicio legătură cu termenul de pajiște.
"Nu vreau sa exagerez, președintele nostru, domnul Nicolae Ceaușescu, nu spunea degeaba că stuful e aurul verde al României.", a spus el.
Întrebat de ce a adus un argument al lui Nicolae Ceaușescu, Florin Barbu a răspuns: "Da, domnul...președintele nostru a spus foarte clar, e aurul verde al României. Nu cred că a spus acest lucru dacă nu era adevărat. Și eu consider că e adevărat și sunt de acord cu el."
Florin Barbu dă asigurări că au fost urmați toți pașii în ce privește respectarea legii. "În Parlamentul României s-a legiferat o directivă și un regulament prin care paludicultura a fost considerată activitate agricolă. S-a transpus în Parlamentul României, dar nu ministrul Barbu sau deputatul Barbu a semnat și a aprobat acea lege. Au aprobat această lege peste 200-230 de colegi deputați. Mai mult de atât, a trecut de Curtea Constituțională și a fost promulgată de președintele României. Deci, din punct de vedere legal, această lege a fost transpusă ca la carteȚ, a argumentat el.
Totodată, el a susținut că ar fi avut acordul Comisiei Europene: "Avem răspunsul de la Academie. A fost notificat la Comisia Europeană și a fost aprobată de Comisia Europeană. Nu dăm această subvenție fără aprobarea Comisiei Europene. Noi am avut aprobare de la Comisia Europeană."
Parchetul European a cerut blocarea plăților către cele două firme apropiate de baronul Paul Stănescu. Firmele solicitau bani europeni pentru recoltarea stufului din Deltă. Digi24 a obținut în exclusivitate adresa care a ajuns la Agenția de Plăți În Agricultură (APIA).
În ianuarie, fostul șef APIA a decis să se ancheteze, să se vadă clar dacă această subvenție este legală sau nu. O lună mai târziu, chiar ministrul Agriculturii a decis să îl demită pe șeful APIA, liberalul Ionuț Lupu, însă în spațiul public motivele ar fi fost altele, cum că plățile către fermieri erau întârziate. Ionuț Lupu este funcționarul care a semnalat tunul de 5 milioane de euro pe care două firme apropiate de fiul liderului PSD Paul Stănescu urmau să-l dea statului român. Concret, două societăți cu care acesta are legături strânse au cerut subvenție pentru recoltarea stufului din Delta Dunării. O premieră în agricultură, făcută posibilă prin concursul Parlamentului, ministerului Agriculturii și altor instituții. Toate și-au dat mâna pentru a băga milioane de euro în buzunarele unor băieți deștepți. Întreaga procedură se afla în stadiu de verificare la APIA, fiind analizată și de Comisia Europeană.